Thanolo ya Baebele ya ga Calvin, e e neng e dirisiwa thata ka nako eo, e ne e sa kgotsofatse babadi ba le bantsi. Thanolo ya yone e ne e sa ranolwa go tswa mo dipuong tsa ntlhantlha, mme e ne e tswa mo Vulgate ya Selatine le mo thanolong ya nako eo ya Sefora. Motswedi mongwe wa tshedimosetso o bolela jaana: “E ne e sa beye dintlha ka tsela e e ikanyegang le e e tlhomameng ka ntlha ya go batla go kgabisa puo.” E ne ya nna le diphoso di le dintsi. Ka gone, mokanoki mongwe yo o neng a tumile thata yo o bidiwang Szymon Budny o ne a kopiwa go baakanya thanolo eno. O ne a swetsa ka gore go ka nna botoka go ranola sesha go na le go baakanya eno ya bogologolo. Budny o ne a simolola go dira tiro eno ka bo1567. 3. (a) Baebele e ama jang batho ba ba nnang Bakeresete ba boammaaruri? (b) Balatedi ba ga Jesu ba dirisa jang kgakololo ya ga Paulo e e kwadilweng mo go Bafilipi 4:9?